
OBRAZLOŽENJE UZ GODIŠNJI IZVJEŠTAJ O IZVRŠENJU FINANCIJSKOG PLANA ZA 2025. GODINU

Na temelju Zakona o proračunu (NN br. 87/08, 136/12, 15/15 i 144/21) i Pravilnika o polugodišnjem i godišnjem izvještaju o izvršenju proračuna (NN br. 24/13, 102/17, 1/20 i 147/20) Ekonomsko birotehnička i trgovačka škola Zadar podnosi Školskom odboru izvještaj o izvršenju financijskog plana za razdoblje od 1. siječnja do 31. prosinca 2025. godine. Obveza izrade izvještaja o izvršenju za svakog proračunskog korisnika proizlazi iz činjenice da je financijski plan (koji je dio proračuna) donesen na razini svakog korisnika i usvojen od strane njegovog upravljačkog tijela, a izvještaj o izvršenju pokazuje ostvarenje tog plana. 

Izvještaj o izvršenju financijskog plana prati jesu li se i kojim iznosima ostvarile planirane pozicije prihoda, primitaka, rashoda, izdataka, viškova i manjkova unutar razdoblja. U prilogu je Izvještaj o godišnjem izvršenju financijskog plana za 2025. godinu gdje se nalaze sljedeći tabelarni pregledi: Opći dio godišnjeg izvještaja o izvršenju financijskog plana sadrži Sažetak računa prihoda i rashoda te računa financiranja, Račun prihoda i rashoda po ekonomskoj klasifikaciji, izvorima financiranja i funkcijskoj klasifikaciji, te Posebni dio izvještaja prikazan prema programskoj klasifikaciji.  Uspoređivani su svi elementi godišnjeg izvršenja 2024. u odnosu na godišnje izvršenje 2025. te tekući plan 2025. u odnosu na izvršenje 2025 godine. 

1. Uvod – osnovni podaci o školi:

Ekonomsko birotehnička i trgovačka škola Zadar je javna ustanova srednjeg odgoja i obrazovanja. Osnivač Škole je Zadarska županija (Odluka Ministarstva prosvjete i športa od 1. veljače 2002. godine). 
Škola djeluje u školskoj zgradi izgrađenoj 1972. godine, smještenoj izvan grada, pa većina učenika putuje. Prostor se dijeli s Hotelijersko – turističkom i ugostiteljskom školom. Raspolaže sa 16 specijaliziranih učionica, 7 kabineta za profesore po aktivima, dvorane za tjelesni odgoj, vanjskim igralištem i knjižnicom.  Nastava je organizirana u jutarnjoj i poslijepodnevnoj smjeni u petodnevnom radnom tjednu. Nastava, redovna, izborna, dodatna i dopunska, kao i izvannastavne aktivnosti (likovna radionica „ PINEL „ ,školski športski klub „ BROKERI“ i vježbaonica od I – IV razreda, sekcije - literarna, digitalni školski list, čitateljski klub, debatni klub, GLOBE program, Vježbenička tvrtka uz pripremu za natjecanje iz poduzetništva, pripreme za natjecanja i dodatna nastava ( u zanimanju prodavač, komercijalist, hrvatski jezik i strani jezici, računovodstvo, TZK i školska foto skupina) izvode se prema nastavnim planovima i programima, koje je donijelo Ministarstvo znanosti i obrazovanja i Godišnjem planu i programu rada Škole, kao i Školskom kurikulumu. Program izvannastavnih aktivnosti provodi se u suprotnoj smjeni tijekom cijele godine i u njega je uključen velik broj učenika. Škola sudjeluje u više natjecanja na školskoj, gradskoj, županijskoj i državnoj razini, kako u struci (Mladi poduzetnik, Računovodstvo, Vježbenička tvrtka, natjecanje u zanimanju poslovni tajnik, komercijalist, upravni referent i prodavač ), tako i u ostalim područjima.

Škola obavlja i djelatnost strukovnog obrazovanja odraslih polaznika koje se ostvaruje u skladu s odredbama Zakona o strukovnom obrazovanju i Zakona kojim se uređuje obrazovanje odraslih.
Škola se financira sredstvima Ministarstva znanosti i obrazovanja (plaće i doprinosi na plaće, druga prava radnika iz Kolektivnog ugovora, naknada za nezapošljavanje osoba s invaliditetom),  te sredstvima Zadarske županije  (materijalni izdaci) kao i vlastitim sredstvima (obrazovanje odraslih) te sredstvima dobivenim putem EU projekata.  

2. Obrazloženje općeg dijela izvještaja o izvršenju financijskog plana

2.1. Sažetak računa prihoda i rashoda i računa financiranja

Od planiranih prihoda za 2025. godinu u iznosu od 2.511.778,65 EUR, realizirani su prihodi u iznosu od 2.601.397,71 EUR što iznosi 103,57 %.
U odnosu na 2024. godinu indeks izvršenja prihoda iznosi 114,41 %.

Od ukupno planiranih rashoda za 2025. godinu u iznosu od 2.566.721,29 EUR realizirani su rashodi u iznosu od 2.746.096,01 EUR što iznosi 106,99 %.
U odnosu na 2024. godinu indeks izvršenja rashoda iznosi 122,21 %

Manjak prihoda i primitaka za pokriće u rashoda u sljedećem rashodu iznosu 89.765,66 EUR.

2.2. Račun prihoda i rashoda prema ekonomskoj klasifikaciji

2.2.1. Prihodi

63 – pomoći iz inozemstva i od subjekata općeg proračuna – ostvareno je 103,76 % u odnosu na planirano. Prihodi se odnose na pomoći Ministarstva znanosti, obrazovanja i mladih za redovne plaće zaposlenika koje su porasle u promatranom razdoblju zbog rasta osnovice za obračun plaće u javnim službama za 2025. te iznose 2.136.921,30 EUR, trošak sudskih pristojbi, isplata ispitnog povjerenstva, troškovi za voditelja županijsko stručnog vijeća, menstrualne higijenske potrepštine, nabavku knjižnične građe, projekta Ne bacaj otpad u moj dom te sredstva za psiho dijagnostiku u ukupnom iznosu 29.027,58 EUR.
Rast u odnosu na prošlu godinu u iznosu od 3,93 % dogodio se zbog rasta osnovice za izračun plaće te isplate većeg broja sudskih pristojbi te prihoda za projekt od Ministarstva turizma.

638 – pomoći temeljem prijenosa EU sredstava – škola je dobila isplatu za Erasmus+ KA121-SCH-000338475-2025 u iznosu od 79.042,40 EUR te završnu isplatu za uspješni završetak projekta Erasmus+ KA121 VET-000226271 u iznosu od 9.846,00 EUR.

639 – prijenosi između proračunskih korisnika istog proračuna – indeks izvršenja u odnosu na prošlu godinu iznosi 1.343,71 % i veći je zbog povećanja prihoda koji se odnosi na financiranje plaće i doprinosa na plaće Pomoćnika u nastavi Inkluzija – korak bliže društvu bez prepreka faza V. iz izvora 51 Državni proračun i 54 Pomoći iz inozemstva te prihoda za dodatna ulaganja na školi iz NPOO.

65 – prihodi od upravnih i administrativnih pristojbi, pristojbi po posebnim propisima i naknada – indeks izvršenja u odnosu na prošlu je manji jer se smanjio prihod od izdavanja duplikata svjedodžbi. 				
				 
66 – prihodi od prodaje proizvoda i robe te pruženih usluga i prihodi od donacija – ukupno ostvareni prihodi su manji u odnosu na prošlu godinu jer je došlo do smanjenja prihoda od najmova školskog prostora i prihoda od obrazovanja odraslih.

67 – prihodi iz nadležnog proračuna i od HZZO-a temeljem ugovornih obveza – indeks izvršenja u odnosu na 2024. godinu iznosi 127,09 %, a razlog povećanja je viša stopa ulaganja u tekuće potrebe ustanove te se veći dio plaća pomoćnika u nastavi financirao iz županijskih sredstava.

2.2.2. Rashodi

31 – rashodi za zaposlene – ostvareno je 107,18 % u odnosu na planirano te 117,18 % u odnosu na 2024. godinu. Do povećanja je došlo zbog ukidanja kontinuiranih troškova, zbog čega su plaće i materijalna prava za mjesec prosinac izravno knjiženi na rashode. Uz navedeno, došlo je do povećanja plaće zbog stupanja na snagu Odluke o visini osnovice za obračun plaće u javnim službama u 2025. godini, povećanja osobnog odbitka, provođenja nove porezne reforme te rasta troškova plaća pomoćnika u nastavi zbog većeg broja angažiranih pomoćnika u odnosu na prethodnu godinu te povećanja njihove bruto satnice.

32 – materijalni rashodi – ostvareno je 138,92 % u odnosu na 2024. godinu. Došlo je do povećanja rashoda jer se naknada za prijevoz za mjesec prosinac 2025. godine izravno knjižila na rashod. Povećali su se rashodi za materijal koji se koristi u nastavi, uredski materijal, sredstva za osobnu higijenu i sredstva za čišćenje. Povećanje rashoda dogodilo se i zbog realizacije mobilnosti Eramsus+ projekata kojim su se povećali izdatci za službena putovanja te ostali nespomenuti rashodi poslovanja, ulaganje u materijal i sirovine te usluge tekućeg i investicijskog održavanja. Također, plaćeno je više sudskih pristojbi u odnosu na godinu ranije koje se odnose na tužbe kojom su zaposlenici tužili školu zbog neisplaćenog dijela osnovice za izračun plaće u iznosu od 6 % te su se povećali izdaci za reprezentaciju.

4 – rashodi za nabavu nefinancijske imovine – ostvareno je 2.407,06 % u odnosu na 2024. godinu. Došlo je do znatnog povećanja jer je škola u 2025. godini imala dodatna ulaganja na školi u sklopu Nacionalnog plana oporavka i otpornosti.

2.2.3. Manjak prihoda

Člankom 233. Pravilnika o proračunskom računovodstvu i Računskom planu, ukinula se podskupina računa 193. Kontinuirani rashodi budućih razdoblja zatvoreni su odobrenjem odgovarajućih osnovnih računa podskupine 193 te preneseni na rashode zaduženjem  odgovarajućih osnovnih računa razreda 3 Rashodi poslovanja.
Plaće, materijalna prava radnika, prijevoz s posla i na posao te režijski troškovi za prosinac 2025. godine knjiženi su odmah na razred 3 čime je škola ostvarila manjak prihoda.
	
2.3. Izvještaj o prihodima i rashodima prema izvorima financiranja

Škola osigurava financijska sredstva iz različitih izvora kako bi unaprijedila obrazovni proces i osigurala kvalitetne uvjete rada. Glavni izvor financiranja su sredstva Ministarstva znanosti, obrazovanja i mladih, kojima se pokrivaju plaće i pripadajući doprinosi, materijalna prava zaposlenika utvrđena Kolektivnim ugovorom te naknade za nezapošljavanje osoba s invaliditetom.

Uz to, škola koristi decentralizirana sredstva Zadarske županije namijenjena pokrivanju materijalnih troškova i održavanju infrastrukture. Osim toga, financiranje se ostvaruje i putem vlastitih prihoda, donacija te sredstava dobivenih iz EU projekata, što omogućava daljnji razvoj škole, modernizaciju nastave i poboljšanje uvjeta za učenike i nastavnike.

Izvor 1 – opći prihodi i primici – Indeks izvršenja u odnosu na prethodnu godinu iznosi 165,86 %. U njega su uključena sredstva dodijeljena iz nadležnog proračuna za financiranje javnih potreba, organizaciju natjecanja i smotri u školi, e-tehničara te pomoćnika u nastavi, koji se financiraju iz županijskih sredstava.

Izvor 3 – vlastiti prihodi – indeks izvršenja prihoda u odnosu na 2024. godinu iznosi 47,06 %, jer je škola prihodovala manje novca od najma školske dvorane i obrazovanja odraslih. 

Izvor 4 – prihod za posebne namjene – indeks izvršenja prihoda u odnosu na prethodnu godinu iznosi 130,94  % jer je povećano ulaganje u operativno poslovanje škole

Izvor 5 – pomoći – Indeks izvršenja prihoda iznosi 114,05 % u odnosu na prethodnu godinu, a obuhvaća sredstva iz Državnog proračuna namijenjena za podmirenje rashoda plaća zaposlenika škole, doprinosa iz plaće, troškova materijalnih prava zaposlenika prema Kolektivnom ugovoru te naknade za nezapošljavanje osoba s invaliditetom. Povećanje indeksa ostvarenja plana rezultat je rasta plaća. Također, u ovu kategoriju uključena su i sredstva projekta Erasmus+.
 
Izvor 6 – donacije – indeks izvršenja donacija iznosi 67,54 % što označava da je škola dobila manje donacija nego godinu ranije.

Rashodi prema izvorima financiranja su se povećali na izvorima 1, 4, 5 zbog ukidanja konta 19 (aktivna vremenska razgraničenja) gdje su se do sada knjižile plaće te režijski troškovi za prosinac.

3. Obrazloženje posebnog dijela izvještaja o izvršenju financijskog plana

Škola kontinuirano ulaže napore u podizanje kvalitete nastave na višu razinu, pri čemu poseban naglasak stavlja na stručno usavršavanje nastavnika, sudjelovanje na seminarima i stručnim skupovima te poboljšanje materijalnih i drugih uvjeta rada. Sve aktivnosti provode se u skladu s Planom i programom škole te u okviru dostupnih mogućnosti.
Uz to, škola nastavlja aktivno sudjelovati u EU projektima, s ciljem daljnjeg razvoja i unaprjeđenja uvjeta rada i školovanja za zaposlenike i učenike.
Posebna pažnja posvećuje se poticanju samoinicijativnosti, marljivosti, odgovornosti i poduzetnosti kod učenika. Kroz sudjelovanje u slobodnim aktivnostima, manifestacijama, natjecanjima, vježbeničkim praksama i školskim projektima, učenici stječu vrijedna iskustva koja ih pripremaju za tržište rada ili nastavak obrazovanja u skladu sa suvremenim gospodarskim zahtjevima.

3.1. Izvještaj o izvršenju financijskog plana 2025. Prema ekonomskoj klasifikaciji, programima te izvorima financiranja	

3.1.1. Program 2204 – srednje školstvo standard

DJELATNOST SREDNJIH ŠKOLA
	Program
	Aktivnost
	Planirano
	Izvršenje plana 2025
	Indeks izvršenja plana 2025

	2204
	A2204 – 01
	156.647,00
	164.801,27
	105,21



Realizirana sredstva namijenjena su pokrivanju materijalnih rashoda škole, koji uključuju troškove prijevoza zaposlenika, službenih putovanja i stručnog usavršavanja, nabavu uredskog materijala te sredstava za čišćenje i higijenu. Dodatno, financiraju se komunalne usluge, troškovi električne energije, održavanje računala te redovito investicijsko održavanje objekata i prostorija. U okviru rashoda obuhvaćeni su i troškovi osiguranja, članarina te ostali izdaci nužni za nesmetano poslovanje škole.

Uz redovne operativne troškove, navedena sredstva omogućuju i ostvarenje dugoročnih ciljeva, uključujući unaprjeđenje radnih uvjeta u školskom prostoru te organizaciju učeničkih izleta, ekskurzija, natjecanja i drugih izvannastavnih sportskih i kulturnih aktivnosti.

HITNE INTERVENCIJE U SREDNJIM ŠKOLAMA
	Program
	Projekt
	Planirano
	Izvršenje plana 2025
	Indeks izvršenja plana 2025

	2204
	T2204-04
	6.580,37
	6.580,37
	100,00


Namjenska sredstva za hitne intervencije utrošena su na sljedeće: ugradnju brava u iznosu od 2.752,75 EUR, usluge zaštitara u iznosu od 1.952,62 EUR te ažuriranje troškovnika projektne dokumentacije za energetsku obnovu škole u iznosu od 1.875,00 EUR.

ADMINISTRACIJA I UPRAVALJANJE
	Program
	Aktivnost
	Planirano
	Izvršenje plana 2025
	Indeks izvršenja plana 2025

	2204
	A2204 – 07
	2.069.000,00
	2.321.733,21
	112,22



Pod aktivnost Administracija i upravljanje nalaze se sredstva za podmirenje rashode plaća zaposlenika škole, doprinosi iz plaće, rashodi za materijalna prava koja zaposlenici imaju prema Kolektivnom ugovoru te naknada za nezapošljavanje osoba s invaliditetom.

3.1.2. Program 2205 – srednje školstvo – iznad standarda

JAVNE POTREBE, OBRAZOVANJE ODRASLIH, PODIZANJE KVALITETE I STANDARDA U ŠKOLSTVU, NATJECANJA I SMOTRE, PROJEKT E-ŠKOLE, PROJEKTNA DOKUMENTACIJA, ZALIHE MENSTRUALNIH HIGIJENSKIH POTREPŠTINA
	Program
	Aktivnost/PROJEKT
	Planirano
	Izvršenje plana 2025
	Indeks izvršenja plana 2025

	2205
	A2205 – 01
A2205 – 09
A2205 – 12
A2205 – 22
T2205 – 35
A2205 – 34
A2205 – 37
	62.048,39
	61.622,35
	99,31



Pod programom srednje školstvo – iznad standard nalaze se sredstva za podmirenje rashoda za 
obrazovanje odraslih odnosi se na financiranje rashoda za plaće, uredski materijal unutar aktivnosti, intelektualne usluge i opremu. Rashodi se financiraju iz općih prihoda i primitaka, vlastitih prihoda i prenesenog viška iz prethodne godine. U okviru navedenih troškova obuhvaćeni su izdaci za uslugu E-tehničar, sudske pristojbe, troškove organizacije školskih natjecanja i smotri, zaliha menstrualnih higijenskih potrepština, osiguranih putem Ministarstva rada, mirovinskog sustava, obitelji i socijalne politike.
Financiranje se planira kroz tekuće pomoći iz Državnog proračuna, prvenstveno putem Ministarstva znanosti, obrazovanja i mladih. Ova sredstva temelje se na uplatama iz prethodnih godina i namijenjena su financiranju specifičnih programa naknade za prijevoz učenika s posebnim potrebama te financiranje opremanja školskih knjižnica (lektire, stručna i nastavna literatura) i drugih prioritetnih obrazovnih potreba.

3.1.3. Program 4306 – Nacionalni Eu projekti

INKLUZIJA – KORAK BLIŽE DRUŠTVU BEZ PREPREKA FAZA V.
	Program
	Projekt
	Planirano
	Izvršenje plana 2025
	Indeks izvršenja plana 2025

	4306
	T4306-03
	42.366,99
	43.690,14
	103,12



Projekt Pomoćnici u nastavi usmjeren je na pružanje podrške integraciji učenika s teškoćama u razvoju u odgovarajuće obrazovne programe osnovnoškolskih i srednjoškolskih ustanova. Cilj projekta je omogućiti uspješniju socijalizaciju učenika te poboljšati njihova obrazovna postignuća i emocionalno funkcioniranje.
Sredstva za projekt osiguravaju se temeljem specifičnih programskih okvira i financijskih mehanizama definiranim od strane vanjske Agencije.

[bookmark: _Hlk193977618]PROJEKT ERASMUS+ Šifra projekta KA121-VET-00020606848 EBTŠ
	Program
	Projekt
	Planirano
	Izvršenje plana 2025
	Indeks izvršenja plana 2025

	4306
	T4306-36
	1.934,00
	2.417,00
	124,97



U lipnju 2025. godine je potpisan ugovor o dodjeli bespovratnih sredstava za program Erasmus+ mobilnosti pojedinca Projekta 2024-1-HR01-KA121-VET-00020606848 sklopljenog između sudionika „ Zdenka Sršen Juričević“ i Ekonomsko – birotehničke i trgovačke škola Zadar. Ekonomsko – birotehnička i trgovačka škola Zadar je od nositelja projekta Udruge hrvatskih srednjoškolskih ravnatelja zaprimila je predujam u iznosu 2.417,00 EUR. Projekt će doprinijeti jačanju ključnih kompetencija i transverzalnih vještina, s posebnim naglaskom na učenje stranih jezika i razvoj digitalnih vještina.

KAPITALNI PROJEKT SŠ. EBT NPOO
	Program
	Projekt
	Planirano
	Izvršenje plana 2025
	Indeks izvršenja plana 2025

	4306
	K306-43
	107.814,10
	107.814,10
	100,00



U veljači 2025. godine potpisan je sporazum između Zadarske županije i Ekonomsko-birotehničke i trgovačke škole Zadar radi provedbe projekta „Modernizacija i opremanje Ekonomsko-birotehničke i trgovačke škole Zadar“, financiranog iz Nacionalnog plana oporavka i otpornosti. Ukupna ugovorena vrijednost projekta iznosi 378.797,23 EUR. Od toga je 107.814,10 EUR utrošeno na električne radove, odnosno uređenje učionica i školske dvorane.

3.1.4. Program 4307 – Međunarodni EU projekti
PROJEKT ERASMUS+ Šifra projekta Erasmus+ 2024-1-KA121 EBTŠ
	Program
	Projekt
	Planirano
	Izvršenje plana 2025
	Indeks izvršenja plana 2025

	4306
	T4307-52
	41.288,04
	33.427,02
	105,16



Prema Ugovoru i dodjeli bespovratnih sredstava za program Erasmus+ Projekta 2024-1-HR01-KA121-VET-000226271 sklopljenog između Agencije za mobilnost i programe EU i Ekonomsko – birotehničke i trgovačke škola Zadar, Ekonomsko – birotehnička i trgovačka škola Zadar zaprimila je dana 1. 7. 2024. predujam u iznosu 39.384,00 EUR. Realizacija projekta mobilnosti nastavnog osoblja i učenika uslijedila je u 2025. godini kada je realizirana većina troškova.

PROJEKT ERASMUS+ Šifra projekta Erasmus+ 2025-1-KA121-000338475
	Program
	Projekt
	Planirano
	Izvršenje plana 2025
	Indeks izvršenja plana 2025

	4306
	T4307-64
	79.042,40
	4.010,55
	5,07



Prema Ugovoru o dodjeli bespovratnih sredstava za program Erasmus+ mobilnosti pojedinaca (projekt 2025-1-HR01-KA121-VET-000338475), sklopljenom između Agencije za mobilnost i programe EU i Ekonomsko-birotehničke i trgovačke škole Zadar, škola je 16. lipnja 2025. godine zaprimila predujam u iznosu od 79.042,14 EUR. Predujam predstavlja 80 % ukupno ugovorene financijske potpore za provedbu projekta, dok će preostali iznos biti isplaćen nakon uspješno provedenog projekta. Sredstva u iznosu od 4.010,55 EUR utrošena su za pripremni posjet u svrhu realizacije pripremnog putovanja mobilnosti.
3.2. Izvještaj o korištenju sredstava fondova Europske unije

U Ekonomsko – birotehničkoj i trgovačkoj školi u 2025. godini provodila su se tri Erasmus+ projekta. Erasmus+ 2024-1-KA121 EBTŠ započeo je 1. lipnja 2024. godine te je uspješno završen 31. kolovoza 2025. godine u  ukupnoj vrijednosti projekta 49.230,00 EUR.
Projekt Erasmus+ KA121-VET-00020606848 započeo je 26. srpnja 2025. godine te je završen 3. kolovoza 2025. Vrijednost projekt bila je 2.417,00 EUR.
Projekt Erasmus+ 2025-1-KA121-000338475 započeo je s provedbom 1. lipnja 2025. godine, a očekivani završetak projekta je 31. kolovoza 2026. godine. Do sada je škola dobila sredstva u iznosu od 79.042,40 EUR od ukupne vrijednosti projekta od 98.803,00 EUR pa je stanje potraživanja na dan 31. prosinca 2025. godine iznosio 19.760,60 EUR.
Škola već dugi niz godina sudjeluje u raznim Eramus+ projektima te planira i dalje nastaviti kako bi svojim djelatnicima i učenicima omogućila usavršavanja u inozemstvu s mogućnošću za razmjenu dobrih praksi te unaprjeđenje sustava obrazovanja i mladih kroz suradnju s raznim školama unutar Europske unije.
Putem stručne prakse u stvarnom radnom okruženju, učenici će moći primijeniti teorijska znanja stečena tijekom redovnog obrazovanja. Takvo praktično iskustvo omogućit će im razvoj specifičnih kompetencija i bolje razumijevanje primjene vlastite struke u praksi. Mobilnosti učenika pridonijet će jačanju europske dimenzije škole, jer će stečena iskustva u međunarodnom okruženju prenijeti u svoje razrede i školsku zajednicu.
ovo samo pročitaj pa vidi je li triba što prominiti.




ODLUKA O RASPOREDU REZULTATA POSLOVANJA
ZA 2025. GODINU
Ukupni rashodi škole za 2025. godinu iznose 2.746.096,01 EUR od čega rashodi za nabavu nefinancijske imovine iznose 118.890,05. Ukupni prihodi škole te preneseni višak prihoda iz 2024. godine ukupno iznose 2.656.330,35 EUR.
Nakon prebijanja viškova i manjkova po istovrsnim kategorijama i izvorima financiranja te provođenja obvezne korekcije rezultata prema čl. 215. Pravilnika o proračunskom računovodstvu i  Računskom planu (NN br. 158/23)  dolazi se do rezultata za 2025. godinu. 
Rezultat poslovanja za 2025. godinu iznosi -89.765,66 EUR. Taj manjak sastoji se od metodološkog manjka u iznosu od 197.866,51 EUR i on se u cijelosti podmiruje u siječnju 2026. godine budući da su stupanjem na snagu novog Pravilnika o proračunskom računovodstvu i računskom planu od 1. siječnja 2025. godine ukinuti kontinuirani rashodi koji se odnose na plaću, materijalna prava zaposlenih, naknadu zbog nezapošljavanja osoba s invaliditetom, naknadu za prijevoz na posao i s posla kao i tekuće račune za prosinac 2025. godine – KTO skupine 193. Ovom promjenom navedeni izdaci su odmah knjiženi na rashode u trenutku nastanka poslovnog događaja.
Drugi dio rezultata poslovanja čini stvarni višak prihoda od vlastitih i namjenskih sredstava u iznosu od 108.100,85 EUR koji se nalaze na kontu 16721, a sastoji se od:
	Redni broj
	Prihod
	EUR

	1. 
	Vlastiti prihodi 
	5.761,97

	2. 
	MZO – Državni proračun
	3.478,28

	3. 
	Agencija za odgoj i obrazovanje
	3.239,06

	4. 
	Erasmus+ projekt
	83.323,24

	5. 
	Ministarstvo turizma
	11.000,00

	6. 
	Donacije
	1.298,30

	
	UKUPNO
	108.100,85



Sukladno gore navedenom višak prihoda iz 2025. godine u 2026. utrošit će se:
	Redni broj
	Rashodi
	EUR

	1. 
	Službena putovanja 
	69.042,00

	2. 
	Uredski materijal
	10,00

	3. 
	Plaće za redovan rad
	100,00

	4. 
	Ostale nespomenute usluge
	1.000,00

	5. 
	Troškovi sudskih postupaka
	10,00

	6. 
	Reprezentacija
	3.000,00

	7. 
	Najamnine i zakupnine
	4.000,00

	8. 
	Intelektualne usluge
	100,00

	9. 
	Ostale usluge
	

	10. 
	Ostali nespomenuti rashodi poslovanja
	30.828,85

	11. 
	Ostale naknade iz proračuna u novcu
	

	12. 
	Oprema
	

	13. 
	Knjige
	10,00

	
	UKUPNO
	108.100,85



Škola će i dalje odgovorno, zakonito, namjenski, transparentno i svrhovito koristiti proračunska sredstva, kroz pravilno planiranje i kontrolu izvršavanja financijskog plana, a zbog teškog stanja u gospodarstvu nastavit će se mjere racionalizacije i štednje na svim stavkama plana.
		
Voditeljica računovodstva:			  		Ravnateljica:
Marija Kereš Štura, mag. oec.	    			Zdenka Sršen-Juričević. dipl. oec

